Muutettu ehdotus: Euroopan Parlamentin ja Neuvoston Asetus toimistolaitteita ja viestintätekniikan laitteita koskevasta yhteisön energiatehokkuusmerkintäohjelmasta /* KOM/2001/0142 lopull. - COD 2000/0033 */



Virallinen lehti nro 180 E , 26/06/2001 s. 0262 - 0272



Muutettu ehdotus: EUROOPAN PARLAMENTIN JA NEUVOSTON ASETUS toimistolaitteita ja viestintätekniikan laitteita koskevasta yhteisön energiatehokkuusmerkintäohjelmasta (komission EY:n perustamissopimuksen 250 (2) artiklan nojalla esittämä) PERUSTELUT A. Taustaa Komissio antoi 28. tammikuuta 2000 ehdotuksen Euroopan parlamentin ja neuvoston asetukseksi toimistolaitteita ja viestintätekniikan laitteita koskevasta yhteisön energiatehokkuusmerkintäohjelmasta (KOM(2000) 18 lopullinen - 2000/0033(COD)) [1]. [1] EYVL C 150 E, 30.5.2000, s. 73. Talous- ja sosiaalikomitea antoi ehdotuksesta myönteisen lausunnon 24. toukokuuta 2000. Euroopan parlamentti teki ehdotukseen useita tarkistuksia sen ensimmäisessä käsittelyssä 1. helmikuuta 2001. Komissio otti kantaa kuhunkin tarkistukseen ja ilmoitti, mitkä tarkistukset se hyväksyi ja mitä tarkistuksia ei voitu sisällyttää ehdotukseen. Ottaen huomioon ensimmäisen käsittelyn komissio on hyväksynyt useita tarkistuksia, joiden avulla voidaan kehittää edelleen joitakin alkuperäisessä ehdotuksessa esitettyjä ajatuksia. B. Muutosten selitykset 1. Johdanto-osan kappaleeseen 2 tehdyllä muutoksella varmistetaan, että komissio tutkii myös sellaisia keinoja, joilla laitteet voidaan sulkea silloin, kun niitä ei tarvita. 2. Johdanto-osan 6 kappaleeseen tehdyssä lisäyksessä ilmoitetaan, mikä on lepovirtakulutuksen osuus sähkönkulutuksesta. 3. Johdanto-osan 12 kappaletta on muutettu sen seikan tähdentämiseksi, että energiaa voidaan säästää kustannustehokkaalla tavalla ilman teollisuudelle ja kuluttajille koituvia haittoja. 4. Johdanto-osaan on lisätty 14 a kappale. Siinä tähdennetään, että yhteisön olisi osallistuttava Energy Star -ohjelmaan, sekä vaaditaan, että teknisiä vaatimuksia on tarkistettava säännöllisesti ja niiden on oltava riittävän pitkälle tähtääviä. 5. Johdanto-osaan on lisätty 14 b kappale. Komissio on kuitenkin muuttanut hieman parlamentin tarkistusta ennen kuin se on voinut sen hyväksyä. Uudella kappaleella pyritään varmistamaan sellaisten toimenpiteiden käyttöönotto, joilla tehottomimmat laitteet voidaan vähitellen poistaa markkinoilta, mieluimmin vapaaehtoisen sopimuksen perusteella. Komissio on hyväksynyt tämän kappaleen ainoastaan sillä ehdolla, että sen sanamuotoa muutetaan seuraavasti: "- - komission olisi harkittava lainsäädäntöehdotuksen tekemistä asiasta." 6. Ehdotuksen 8 artiklan 1 kohtaan tehdyllä lisäyksellä varmistetaan, että Euroopan unionin Energy Star -lautakuntaan kuuluu myös energiapolitiikan asiantuntijoita. 7. Ehdotukseen 8 artiklan 2 kohtaan on lisätty a alakohta, jonka mukaan Energy Star -lautakunta laatii vuosittain tehokkaiden toimistolaitteiden markkinointia ja tekniikkaa koskevan kertomuksen. 8. Ehdotukseen 8 artiklaan lisätyllä 4 kohdalla varmistetaan, että komissio tiedottaa Euroopan parlamentille ja neuvostolle Energy Star -lautakunnan toimista. 9. Ehdotuksen 10 artiklaan lisätyllä virkkeellä varmistetaan, että työsuunnitelmaa tarkistetaan vuosittain. 10. Ehdotuksen 11 artiklan 4 kohtaa on muutettu. Muutetun kohdan mukaan komissio ottaa huomioon teknisten vaatimusten tarkistamisen yhteydessä Energy Star -lautakunnan laatimassa kertomuksessa käsitellyt tekniikat. 11. Ehdotuksen 13 artiklaa on muutettu. Muutetun kohdan mukaan kuluttajille olisi tiedotettava tietyistä asioista mieluimmin lyhyen esitteen avulla. 12. Ehdotuksen 14 artiklaan tehdyssä muutoksessa jäsenvaltioita kehotetaan tekemään voitavansa Energy Star -merkintäjärjestelmän käyttöönoton edistämiseksi. 13. Ehdotuksen 15 artiklan 1 kohtaan tehdyllä muutoksella varmistetaan, että komissio laatii joka kolmas vuosi Euroopan parlamentille ja neuvostolle kertomuksen, joka sisältää arvioinnin Energy Star -ohjelman tehokkuudesta. Euroopan parlamentti ehdotti alun perin, että komissio laatisi tällaisen kertomuksen joka toinen vuosi, ja halusi lisätä ehdotukseen tämänsisältöisen 10 a artiklan. Komissio katsoo kuitenkin, että kertomus olisi laadittava vain joka kolmas vuosi, koska asetusehdotuksessa edellytetään jo, että Energy Star -lautakunta laatii vuosittaisen kertomuksen. Lisäksi komissio katsoo, että kyseinen muutos on yhdistettävä Energy Star -ohjelman tarkistamista koskevaan muutokseen. 2000/0033 (COD) Muutettu ehdotus : EUROOPAN PARLAMENTIN JA NEUVOSTON ASETUS toimistolaitteita ja viestintätekniikan laitteita koskevasta yhteisön energiatehokkuusmerkintäohjelmasta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan, ottavat huomioon komission ehdotuksen [2], [2] EYVL C ... ottavat huomioon talous- ja sosiaalikomitean lausunnon [3], [3] EYVL C ... ottavat huomioon alueiden komitean lausunnon [4], [4] EYVL C ... noudattavat perustamissopimuksen 251 artiklassa määrättyä menettelyä [5], [5] EYVL C ... sekä katsovat seuraavaa: (1) On tärkeää edistää toimenpiteitä, joiden tarkoituksena on varmistaa sisämarkkinoiden moitteeton toiminta. (2) Tieto- ja viestintätekniikan laitteiden osuus sähkön kokonaiskulutuksesta on huomattava. Tehokkain tapa vähentää näiden laitteiden sähkönkulutusta on alentaa lepovirtakulutusta. Yhteisön markkinoilla tarjolla olevien eri mallien lepovirtakulutuksessa on huomattavia eroja. Näiden laitteiden sähkönkulutusta voidaan kuitenkin vähentää myös muilla keinoilla, kuten sulkemalla laite kokonaan, kun sitä ei tarvita. Komission olisi tutkittava, mitä toimenpiteitä voidaan toteuttaa myös tämän säästömahdollisuuden hyödyntämiseksi. (3) Tietyt jäsenvaltiot saattavat olla aikeissa antaa tieto- ja viestintätekniikan laitteiden energiamerkintöjä koskevia säännöksiä, jotka ovat luonteeltaan sellaisia, että ne saattaisivat muodostaa esteitä näiden tuotteiden kaupalle yhteisössä. On toivottavaa, että nämä aloitteet yhdenmukaistetaan, jotta niiden vaikutukset teollisuudelle jäävät mahdollisimman vähäisiksi. (4) Terveydestä, turvallisuudesta, ympäristönsuojelusta ja kuluttajansuojasta jäsenvaltioissa annettujen lakien, asetusten ja hallinnollisten määräysten lähentämistä koskevien ehdotusten on perustuttava suojan korkeaan tasoon. Tällä asetuksella varmistetaan ympäristönsuojelun ja kuluttajansuojan korkea taso pyrkimällä huomattavasti parantamaan tämäntyyppisten laitteiden energiansäästöä. (5) Tämänkaltaisten säännösten antaminen kuuluu yhteisön toimivaltaan. Tässä asetuksessa esitetyt vaatimukset ovat yhteisölle perustamissopimuksen 5 artiklan määräysten mukaisesti asetettujen tavoitteiden rajoissa. (6) Perustamissopimuksen 174 artiklassa määrätään lisäksi ympäristön suojelusta ja parantamisesta sekä luonnonvarojen harkitusta ja järkevästä käytöstä. Nämä kaksi tavoitetta sisältyvät yhteisön ympäristöpolitiikkaan. Sähköntuotanto ja -kulutus aiheuttavat 30 prosenttia ihmisen tuottamista hiilidioksidipäästöistä ja muodostavat noin 35 prosenttia yhteisön primaarienergiankulutuksesta, sähkölaitteiden lepovirtakulutus on noin 10 prosenttia sähkönkulutuksesta, ja nämä prosenttiosuudet kasvavat yhä. (7) Lisäksi sähkön käytön tehostamiseen tähtäävän toimintaohjelman hyväksymisestä 5 päivänä kesäkuuta 1989 tehdyn neuvoston päätöksen 89/364/ETY [6] tavoitteena on sekä kannustaa kuluttajia suosimaan tehokkaiden sähkölaitteiden ja -välineiden käyttöä että parantamaan niiden energiatehokkuutta. [6] EYVL L 157, 9.6.1989, s. 32. (8) YK:n ilmastosopimuksen Kioton pöytäkirjassa, joka tehtiin 10 päivänä joulukuuta 1997, vaaditaan yhteisöltä kasvihuonekaasupäästöjen vähentämistä 8 prosentilla vuoteen 2012 mennessä. Tavoitteen saavuttaminen edellyttää tehokkaampia toimenpiteitä hiilidioksidipäästöjen pitämiseksi vakaana yhteisössä. (9) Päätöksellä 91/565/ETY [7] perustettiin ohjelma energiatehokkuuden edistämiseksi yhteisössä (SAVE-ohjelma), ja päätöksellä 96/737/EY [8] uusi monivuotinen ohjelma (SAVE II -ohjelma) jatkamaan ja vahvistamaan alkuperäistä SAVE-ohjelmaa. [7] EYVL L 307, 8.11.1991, s. 34. [8] EYVL L 335, 24.12.1996, s. 50. (10) Lisäksi Euroopan parlamentin ja neuvoston 24 päivänä syyskuuta 1998 tekemässä päätöksessä 2179/98/EY [9] Euroopan yhteisön ympäristöä ja kestävää kehitystä koskevan poliittisen toimintaohjelman "Kohti kestävää kehitystä" tarkistamisesta pidetään laitteiden energiatehokkuusmerkintöjen parantamista erittäin tärkeänä energiaan liittyvien ympäristövaatimusten integroinnin kannalta. [9] EYVL L 275, 10.10.1998, s. 1. (11) Energiatehokkuudesta Euroopan yhteisössä 7 päivänä joulukuuta 1998 annetussa neuvoston päätöslauselmassa [10] kehotetaan lisäämään laitteiden ja välineiden merkintää. [10] EYVL C 394, 17.12.1998, s. 1. (12) Useimpia energiaa säästäviä tieto- ja viestintätekniikan laitteita on saatavana vain vähäisin lisäkustannuksin tai samaan hintaan, ja hankintakustannukset voivat korvautua sähkönsäästönä muutamassa kuukaudessa. Energiansäästöä ja hiilidioksidipäästöjen vähentämistä koskevat tavoitteet voidaan siis saavuttaa tällä alalla kustannustehokkaalla tavalla ilman kuluttajille ja teollisuudelle koituvia haittoja. (13) Kansainvälisen kaupan vuoksi energiatehokkuusvaatimukset, merkinnät ja testausmenetelmät tulee tarvittaessa yhdenmukaistaa. (14) Tieto- ja viestintätekniikan laitteiden kauppa on maailmanlaajuista. Euroopan yhteisö ja Amerikan yhdysvallat ovat tehneet Energy Star -ohjelmana tunnetun sopimuksen energiatehokkuusmerkintäohjelmien koordinoinnista. Sopimus on tehty neuvoston päätöksellä .... [11], ja sen avulla on tarkoitus helpottaa näiden laitteiden kansainvälistä kauppaa. Tämän asetuksen tarkoituksena on sopimuksen täytäntöönpano yhteisössä. [11] EYVL L... (14 a) Jotta Euroopan unioni voisi vaikuttaa tätä maailmanlaajuisesti käytettyä merkkiä koskeviin vaatimuksiin, sen olisi osallistuttava merkintäjärjestelmään sekä tarvittavien normien laatimiseen. On kuitenkin tarkistettava säännöllisesti, tähdätäänkö asetetuilla normeilla riittävän pitkälle ja onko Euroopan unionin tärkeinä pitämät seikat otettu riittävän hyvin huomioon. (14 b) Erityisen tehokkaiden laitteiden merkitsemisen lisäksi olisi vähitellen poistettava markkinoilta tehottomimmat laitteet. Komission olisi sen vuoksi tutkittava, onko kyseisten laitteiden valmistajien kanssa mahdollista tehdä vapaaehtoinen sopimus, jolla varmistetaan, että erityisen tehottomat laitteet poistetaan markkinoilta kokonaan. Jos vapaaehtoisen sopimuksen tekeminen ei ole mahdollista, komission olisi harkittava lainsäädäntöehdotuksen tekemistä asiasta. (15) On tärkeää ottaa käyttöön tehokas täytäntöönpanojärjestelmä, jolla varmistetaan direktiivin moitteeton täytäntöönpano, taataan valmistajille tasapuoliset kilpailuedellytykset ja suojellaan kuluttajien oikeuksia. (16) Tämä asetus rajoittuu tieto- ja viestintätekniikan laitteisiin. (17) Kodinkoneiden energian ja muiden voimavarojen kulutuksen osoittamisesta merkinnöin ja yhdenmukaisin tuotetiedoin annettu direktiivi (92/75/EY) [12] ei ole parhaiten soveltuva säädös tieto- ja viestintätekniikan laitteiden osalta. Kustannustehokkain toimenpide tieto- ja viestintätekniikan laitteiden energiansäästön edistämiseksi on vapaaehtoinen merkintäohjelma. [12] EYVL L 297, 13.10.1992, s. 16. (18) On välttämätöntä antaa teknisten vaatimusten määrittäminen ja tarkistus asianomaiselle elimelle, Euroopan unionin Energy Star -lautakunnalle (EUESB), jotta järjestelmän toiminta on tehokasta ja puolueetonta. Energy Star -lautakunnan tulisi koostua kansallisista elimistä. (19) On varmistettava, että Energy Star -ohjelma vastaa johdonmukaisesti yhteisön politiikan ensisijaisia tehtäviä ja yhteisön muita merkintä- tai laatusertifiointijärjestelmiä, esimerkiksi kodinkoneiden energian ja muiden voimavarojen kulutuksen osoittamisesta merkinnöin ja yhdenmukaisin tuotetiedoin 22 päivänä syyskuuta 1992 annetussa neuvoston direktiivissä 92/75/EY ja yhteisön ympäristömerkin myöntämisjärjestelmästä 23 päivänä maaliskuuta 1992 annetussa neuvoston asetuksessa (ETY) N:o 880/92 [13] tarkoitettuja ohjelmia. [13] EYVL L 99, 11.4.1992, s. 1. (20) Olisi annettava säännöksiä, joilla pyritään varmistamaan, että yhteisön Energy Star -ohjelma ja muut yhteisössä käytettävät vapaaehtoiset energiamerkintäjärjestelmät ovat yhdenmukaisia ja täydentävät toisiaan niin, että kuluttajat saavat asiasta selkeän käsityksen, estetään mahdolliset markkinoiden vääristymät ja lisätään Energy Star -ohjelman tavoiteltavuutta mahdollisten hakijoiden keskuudessa. (21) Järjestelmän toteuttamisessa on välttämätöntä huolehtia avoimuudesta ja yhdenmukaisuudesta merkityksellisten kansainvälisten standardien kanssa yhteisön ulkopuolisten valmistajien ja viejien järjestelmään pääsyn ja osallistumisen helpottamiseksi, OVAT ANTANEET TÄMÄN ASETUKSEN: 1 artikla Tavoitteet 1. Tällä asetuksella vahvistetaan yhteisön vapaaehtoista energiamerkintäohjelmaa (jäljempänä 'Energy Star -ohjelma') koskevat säännöt, sellaisina kuin ne on määritelty energiatehokkuusmerkintäohjelmien koordinointia koskevassa Euroopan yhteisön ja Amerikan yhdysvaltojen sopimuksessa (jäljempänä 'sopimus'). 2. Sopimuksella pyritään edistämään tieto- ja viestintätekniikan laitteiden kansainvälistä kauppaa helpottamalla taloudellisten toimijoiden osallistumista Energy Star -ohjelmaan. Energy Star -ohjelman tavoitteena on maksimoida energiansäästö sekä kuluttajille ja ympäristölle koituva hyöty lisäämällä energiankäytöltään tehokkaiden tieto- ja viestintätekniikan laitteiden tarjontaa ja kysyntää. 3. Energy Star -ohjelma on sovitettava yhteen yhteisön muiden merkintä- tai laatusertifiointijärjestelmien kanssa sekä etenkin neuvoston asetuksella (ETY) N:o 880/92 perustetun yhteisön ekotuotemerkin myöntämisjärjestelmän kaltaisten järjestelmien kanssa. 2 artikla Soveltamisala 1. Tätä asetusta sovelletaan ainoastaan tieto- ja viestintätekniikan laitteiden tuoteryhmiin. Tuoteryhmällä tarkoitetaan kaikkia tavaroita, joita käytetään samaan tarkoitukseen ja jotka ovat tasavertaisia käytön kannalta ja kuluttajien käsityksen mukaan. 2. Tämän asetuksen soveltamisalaan kuuluvien tuoteryhmien luettelo määritellään milloin tahansa sopimuksen liitteessä C. 3 artikla Määritelmät Tässä asetuksessa tarkoitetaan sopimuksen määritelmien mukaisesti: (a) 'Energy Star -tunnuksella' sopimuksen liitteessä A luonnehdittua ja liitteessä I kuvattua merkkiä tai merkintää, (b) 'ohjelman osanottajilla' sopimuksen 2 artiklassa esitetyn määritelmän mukaisesti tuotevalmistajia, myyjiä tai jälleenmyyjiä, jotka myyvät tiettyjä Energy Star -merkintäohjelman vaatimukset täyttäviä energiankäytöltään tehokkaita tuotteita ja jotka osallistuvat Energy Star -merkintäohjelmaan rekisteröidyttyään osallistujiksi komissioon, (c) 'vaatimuksilla' tuotteen energiankäytön tehokkuuteen ja toimintaan liittyviä edellytyksiä - testausmenetelmät mukaan luettuina-, joita käytetään selvitettäessä, onko jokin energiankäytöltään tehokas tuote Energy Star -tunnuksen myöntämiskriteerien mukainen sopimuksen 2 artiklan ja liitteen C mukaisesti. 4 artikla Yleisperiaatteet 1. Ohjelman osanottajat voivat käyttää Energy Star -tunnusta valmistamissaan tai yhteisön markkinoille saattamissaan yksittäisissä tuotteissa. 2. Vaatimustenmukaiset tuotteet, joille Yhdysvaltain ympäristönsuojeluvirasto (United States Environmental Protection Agency) on myöntänyt Energy Star -tunnuksen, katsotaan tämän asetuksen mukaisiksi, jollei ole aihetta olettaa toisin. 3. Tämän asetuksen säännösten mukaisesti jäsenvaltioiden ei tule kieltää tai rajoittaa tieto- ja viestintätekniikan laitteiden saattamista markkinoille sen perusteella, että niissä on Energy Star -tunnus. Tällä ei kuitenkaan estetä kieltämästä tai rajoittamasta sellaisten laitteiden markkinoille saattamista, jotka eivät vastaa yhteisön lainsäädännössä esitettyjä muita vaatimuksia. 4. Tämän asetuksen soveltamisalaan kuuluvia yhteisössä markkinoitavia tuotteita saadaan testata sen toteamiseksi, miten tuotteet vastaavat tässä asetuksessa esitettyjä vaatimuksia, sanotun kuitenkaan rajoittamatta Euroopan yhteisössä voimassa olevien, vaatimustenmukaisuuden arviointia ja merkintää koskevien sääntöjen soveltamista ja/tai sellaisten Euroopan yhteisön ja kolmansien maiden välillä tehtyjen kansainvälisten sopimusten noudattamista, jotka koskevat yhteisön markkinoille pääsyä. 5 artikla Ohjelman osanottajien rekisteröinti 1. Valmistajat, maahantuojat ja jälleenmyyjät voivat osoittaa hakemuksen ohjelman osanottajaksi rekisteröitymistä varten joko 9 artiklassa tarkoitetuille kansallisille elimille tai komissiolle. Kansalliset elimet toimittavat hakemuksen komissiolle. 2. Komissio päättää hakijan hyväksymisestä ohjelman osanottajaksi tarkastettuaan, että hakija on ilmoittanut noudattavansa sopimuksen liitteessä B olevia tunnuksen käyttöohjeita. 6 artikla Energy Star -tunnuksen käytön edistäminen 1. Jäsenvaltiot ja komissio edistävät yhteistyössä Energy Star -lautakunnan jäsenten kanssa 8 artiklan mukaisesti Energy Star -tunnuksen käyttöä lisäämällä tietoisuutta ja järjestämällä tiedotuskampanjoita kuluttajille, tuottajille, jälleenmyyjille ja yleisölle, tukien näin Energy Star -ohjelman kehittämistä. 2. Energy Star -tuotteiden myynnin edistämiseksi komissio ja muut Euroopan yhteisön toimielimet sekä muut kansalliset hallintoelimet määrittävät tieto- ja viestintätekniikan tuotteita koskevat vaatimukset Energy Star -ohjelman vaatimusten mukaisesti, sanotun kuitenkaan rajoittamatta yhteisön lainsäädännön soveltamista. 7 artikla Muita vapaaehtoisia energiamerkintäjärjestelmiä 1. Energy Star -ohjelman rinnalla jäsenvaltioissa voi olla muita nykyisiä tai uusia vapaaehtoisia energiamerkintäjärjestelmiä siinä laajuudessa kuin ne ovat jäsenvaltioiden viranomaisten tunnustamia tai hyväksymiä ja ne vastaavat erityisiä kansallisia tai alueellisia tavoitteita tai niissä esitetyt vaatimukset ovat tiukempia kuin Energy Star -ohjelmassa esitetyt. 2. Komissio ja jäsenvaltiot varmistavat toiminnallaan, että Energy Star -ohjelma ja jäsenvaltioiden kansalliset järjestelmät koordinoidaan riittävän hyvin, etenkin valittaessa tuoteryhmiä sekä kehitettäessä ja tarkistettaessa tuotevaatimuksia. 8 artikla Euroopan unionin Energy Star -lautakunta 1. Komissio perustaa Euroopan unionin Energy Star -lautakunnan, jonka jäseninä on 9 artiklassa mainittujen kansallisten elinten edustajia ja kansallisia energiapolitiikan asiantuntijoita sekä kaikkien asianomaisten osapuolten edustajia ja josta jäljempänä käytetään nimitystä 'Energy Star -lautakunta'. Energy Star -lautakunnan tehtävänä on erityisesti tarkistaa tuotevaatimukset ja asetuksen soveltamisalaan kuuluvat tuoteryhmät. Energy Star -lautakunta opastaa komissiota myös yleisiä tiedotus- ja valistuskampanjoita koskevissa asioissa ja koordinoi niitä tarvittaessa. 2. a. Energy Star -lautakunta laatii vuoden kuluttua tämän asetuksen voimaantulosta ja sen jälkeen joka vuosi kertomuksen Energy Star -tunnuksella varustettujen tuotteiden markkinaosuuksista sekä käytettävissä olevasta tekniikasta, jolla energiankulutusta voidaan vähentää. b. Komissio varmistaa, että Energy Star -lautakunta ottaa toiminnassaan mahdollisimman laajasti kunkin tuoteryhmän kohdalla huomioon kaikkien tähän tuoteryhmään liittyvien osapuolten, esimerkiksi teollisuuden, jälleenmyyjien, maahantuojien, ympäristönsuojelijoiden ja kuluttajien järjestöjen tasapuolisen osallistumisen. 3. Komissio laatii Energy Star -lautakunnan työjärjestyksen. 4. Komissio tiedottaa neuvostolle ja Euroopan parlamentille Energy Star -lautakunnan toimista. 9 artikla Kansalliset elimet Kunkin jäsenvaltion on nimettävä tässä asetuksessa säädetyistä tehtävistä vastaava toimielin tai vastaavat toimielimet (jäljempänä 'kansallinen elin' tai 'kansalliset elimet'). Jos kansallisia elimiä on enemmän kuin yksi, jäsenvaltion on määriteltävä kunkin kansallisen elimen toimivalta ja niihin sovellettavat koordinointivaatimukset. 10 artikla Työsuunnitelma Asetuksen 1 artiklassa esitettyjen tavoitteiden mukaisesti komissio laatii työsuunnitelman kuuden kuukauden kuluessa tämän asetuksen voimaantulosta ja esittää sen neuvostolle ja Euroopan parlamentille neuvoteltuaan sitä ennen Euroopan unionin Energy Star -lautakunnan kanssa. Työsuunnitelmaan sisältyy Energy Star -ohjelman kehittämisstrategia, jossa määritetään seuraavat asiat seuraavaa kolmivuotiskautta varten: -energiatehokkuuden parantamista ja markkinoille pääsyä koskevat tavoitteet, joihin Energy Star -ohjelmalla pyritään yhteisön tasolla, unohtamatta tarvetta pyrkiä saavuttamaan kuluttajansuojan ja ympäristönsuojelun korkea taso, -viitteellinen luettelo tuoteryhmistä, joiden liittämistä Energy Star -ohjelmaan on pidettävä ensisijaisena, -suunnitelmat valistus- ja myynninedistämiskampanjoita ja muita tarpeellisia toimia varten, jotka rahoitetaan ennen kaikkea SAVE-ohjelmasta, -suunnitelmat Energy Star -ohjelman ja jäsenvaltioiden muiden vapaaehtoisten energiamerkintäjärjestelmien yhteensovittamista ja yhteistyötä varten. Työsuunnitelma tarkistetaan säännöllisesti. Se tarkistetaan ensimmäisen kerran viimeistään kahdentoista kuukauden kuluttua sen toimittamisesta neuvostolle ja Euroopan parlamentille ja sen jälkeen kahdentoista kuukauden väliajoin. 11 artikla Sopimuksen tarkistusmenettely Ennen kuin esitetään ehdotusluonnos tai vastataan Yhdysvaltain ympäristönsuojeluvirastolle sopimuksessa säädettyjen menettelyjen mukaisesti, tuotevaatimukset ja sopimuksen soveltamisalaan sisällytettävät tuoteryhmät tarkistetaan seuraavasti: 1. Komissio voi käynnistää tarkistusmenettelyn omasta aloitteestaan tai Energy Star -lautakunnan pyynnöstä. Komissio pyytää tarvittaessa Energy Star -lautakuntaa ehdottamaan tuotevaatimusten ja Energy Star -ohjelmaan sisällytettävien tuoteryhmien tarkistamista. Työn loppuun saattamiselle asetetaan samalla määräaika. Komissio ottaa pyyntöä laatiessaan asianmukaisesti huomioon 10 artiklassa tarkoitetun työsuunnitelman. 2. Komissio esittää tällaisen pyynnön Energy Star -lautakunnalle aina saadessaan tarkistusehdotuksen Yhdysvaltain ympäristönsuojeluvirastolta. 3. Pyynnön perusteella Energy Star -lautakunta laatii tuotevaatimusten ja Energy Star -ohjelmaan sisällytettävien tuoteryhmien tarkistamista koskevan ehdotusluonnoksen ottaen huomioon toteutettavuutta ja markkinoita koskevien tutkimusten tulokset sekä käytettävissä olevan tekniikan, jonka avulla voidaan vähentää energiankulutusta sopimuksen X artiklan mukaisesti. 4. Neuvotellessaan Yhdysvaltain ympäristönsuojeluviraston kanssa komissio ottaa huomioon Energy Star -lautakunnan ehdotuksen tuotevaatimusten ja sopimuksen soveltamisalaan sisällytettävien tuoteryhmien tarkistamisesta. Tällöin se kiinnittää erityistä huomiota tiukkojen laadullisten vaatimusten asettamista koskevaan tavoitteeseen ottaen huomioon energiankulutuksen vähentämiseen käytettävissä olevan tekniikan, jota käsitellään Energy Star -lautakunnan 8 artiklan 2 kohdan a alakohdan mukaisessa kertomuksessa. 5. Kun neuvottelut on saatu päätökseen neuvoston päätöksessä [14] esitettyjen menettelyjen mukaisesti, komissio julkaisee uudet tuotevaatimukset ja Energy Star -ohjelmaan sisällytettävät tuoteryhmät Euroopan yhteisöjen virallisessa lehdessä. [14] EYVL L... 12 artikla Markkinoiden ja väärinkäytösten valvonta 1. Energy Star -tunnusta saa käyttää vain sopimuksen soveltamisalaan kuuluvista tuotteista noudattaen tunnuksen käyttäjälle annettuja ohjeita, jotka ovat sopimuksen liitteessä B. 2. Jäsenvaltioiden on toteutettava valvontajärjestely, jolla varmistetaan tämän asetuksen säännösten noudattaminen. 3. Kaikenlainen virheellinen tai harhaanjohtava mainonta tai sellaisen merkinnän tai tunnuksen käyttö, joka voidaan sekoittaa tällä asetuksella käyttöön otettavaan Energy Star -tunnukseen, on kiellettyä. 4. Jäsenvaltioiden on huolehdittava tehokkaista, suhteutetuista ja varoittavista seuraamuksista niissä tapauksissa, joissa tämän asetuksen säännöksiä ei noudateta, ja ilmoitettava seuraamuksista komissiolle. 13 artikla Tiedotus Kunkin jäsenvaltion on varmistettava, että kuluttajille ja yrittäjille tiedotetaan asianmukaisilla tavoilla, mieluimmin lyhyellä esitteellä, joka liitetään laitteeseen sen myynnin yhteydessä, seuraavista asioista: a) Energy Star -ohjelman tavoitteista, b) asetuksen soveltamisalaan kuuluvista tuoteryhmistä, c) kunkin tuoteryhmän vaatimuksista, d) Energy Star -ohjelmaan osallistumisen edellyttämästä rekisteröintimenettelystä, e) kansallisesta elimestä tai kansallisista elimistä. Jäsenvaltiot voivat lisätä tunnukseen seuraavan selvennyksen: "Myönnetään tuotteille, jotka vastaavat Energy Star -järjestelmän energiatehokkuusvaatimuksia". 14 artikla Täytäntöönpano Jäsenvaltioiden on kuuden kuukauden kuluessa tämän asetuksen voimaantulosta ilmoitettava komissiolle asetuksen noudattamiseksi toteutetuista toimenpiteistä. On toteutettava tarpeelliset toimenpiteet sen varmistamiseksi, että kaikki jäsenvaltiot tekevät voitavansa Energy Star -merkintäjärjestelmän käyttöönoton edistämiseksi. 15 artikla Tarkistus 1. Kolmen vuoden kuluessa tämän asetuksen voimaantulosta komissio laatii ja toimittaa neuvostolle ja Euroopan parlamentille kertomuksen, jossa seurataan Euroopan unionin markkinoilla olevien toimisto- ja viestintätekniikan laitteiden energiatehokkuutta, arvioidaan Energy Star -ohjelman tehokkuutta ja ehdotetaan tarvittaessa Energy Star -ohjelmaa täydentäviä toimenpiteitä. Ennen sopimuksen uusimista komissio tarkistaa Energy Star -ohjelman sopimuksen voimassaoloaikana saatujen kokemusten perusteella. Tarkistuksessa on tutkittava erityisesti, ovatko Energy Star -ohjelman vaatimukset riittävän pitkälle tähtääviä ja onko Euroopan unioni pystynyt puolustamaan riittävästi asemaansa Yhdysvaltojen kanssa käydyssä vuoropuhelussa. 2. Erityisesti sopimuksen päättyessä komissio voi ehdottaa tarpeellisiksi katsomiaan muutoksia tähän asetukseen. 16 artikla Loppumääräykset Tämä asetus tulee voimaan kolmantenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja LIITE 1 Energy Star -tunnus >VIITTAUS KAAVIOON> Mustavalkoisena >VIITTAUS KAAVIOON> Värillisenä